《游长宁公主流杯池二十五首》
唐代·上官婉儿

逐仙赏，展幽情。
逾昆阆，迈蓬瀛。
游鲁馆，陟秦台。
污山壁，愧琼瑰。
檀栾竹影，飙䫻松声。
不烦歌吹，自足娱情。
仰循茅宇，俯眄乔枝。
烟霞问讯，风月相知。
枝条郁郁，文质彬彬。
山林作伴，松桂为邻。
清波汹涌，碧树冥蒙。
莫怪留步，因攀桂丛。
莫论圆峤，休说方壶。
何如鲁馆，即是仙都。
玉环腾远创，金埒荷殊荣。
弗玩珠玑饰，仍留仁智情。
凿山便作室，凭树即为楹。
公输与班尔，从此遂韬声。
登山一长望，正遇九春初。
结驷填街术，闾阎满邑居。
斗雪梅先吐，惊风柳未舒。
直愁斜日落，不畏酒尊虚。
霁晓气清和，披襟赏薜萝。
玳瑁凝春色，琉璃漾水波。
跂石聊长啸，攀松乍短歌。
除非物外者，谁就此经过。
暂尔游山第，淹留惜未归。
霞窗明月满，涧户白云飞。
书引藤为架，人将薜作衣。
此真攀玩所，临睨赏光辉。
放旷出烟云，萧条自不群。
漱流清意府，隐几避嚣氛。
石画妆苔色，风梭织水文。
山室何为贵，唯馀兰桂熏。
策杖临霞岫，危步下霜蹊。
志逐深山静，途随曲涧迷。
渐觉心神逸，俄看云雾低。
莫怪人题树，只为赏幽栖。
攀藤招逸客，偃桂协幽情。
水中看树影，风里听松声。
携琴侍叔夜，负局访安期。
不应题石壁，为记赏山时。
泉石多仙趣，岩壑写奇形。
欲知堪悦耳，唯听水泠泠。
岩壑恣登临，莹目复怡心。
风篁类长笛，流水当鸣琴。
懒步天台路，惟登地肺山。
幽岩仙桂满，今日恣情攀。
暂游仁智所，萧然松桂情。
寄言栖遁客，勿复访蓬瀛。
瀑溜晴疑雨，丛篁昼似昏。
山中真可玩，暂请报王孙。
傍池聊试笔，倚石旋题诗。
豫弹山水调，终拟从钟期。
横铺豹皮褥，侧带鹿胎巾。
借问何为者，山中有逸人。
沁水田园先自多，齐城楼观更无过。
倩语张骞莫辛苦，人今从此识天河。
参差碧岫耸莲花，潺湲绿水莹金沙。
何须远访三山路，人今已到九仙家。
凭高瞰险足怡心，菌阁桃源不暇寻。
馀雪依林成玉树，残霙点岫即瑶岑。

作者简介：上官婉儿|（664年—710年7月21日），复姓上官，小字婉儿，又称上官昭容，陕州陕县（今河南陕州）人，祖籍陇西郡上邽县（今甘肃天水市）。唐代女官、诗人、皇妃。因祖父上官仪获罪被杀后随母郑氏配入内庭为婢。十四岁时因聪慧善文为武则天重用，掌管宫中制诰多年，有“巾帼宰相”之名。唐中宗时，封为昭容，权势更盛，在政坛、文坛有着显要地位，从此以皇妃的身份掌管内廷与外朝的政令文告。曾建议扩大书馆，增设学士，在此期间主持风雅，代朝廷品评天下诗文，一时词臣多集其门，《全唐诗》收其遗诗三十二首。710年，临淄王李隆基起兵发动唐隆政变，与韦后同时被杀。